Source: http://republicanii.ro/sport/17705-blocajul-de-la-csm-ploiesti-a-dus-la-plecarea-majoritatii-sportivilor-de-valoare.html
Timestamp: 2018-05-24 08:08:45+00:00

Document:
Blocajul de la CSM Ploiesti a dus la plecarea majoritatii sportivilor de valoare! - Republicanii
Joi, 24 mai 2018 - 11:06:33
După şase luni de blocaj financiar, CSM Ploieşti a ajuns să funcţioneze la nivel de avarie, cu formaţia de junioare I reprezentând handbalul feminin în Liga Naţională şi cupele europene, cu echipa de handbal băieţi incapabilă să se prezinte la un meci din cauza subţirimii numerice a lotului, cu o secţie de baschet care „stă” doar în echipa de juniori „U18”, şi aceea abia pusă pe picioare în ultima clipă, în loc să atragă la Sala „Olimpia” fanii fostei campioane Asesoft pentru a vedea baschet de calitate şi cu mari probleme la celelalte secţii, chiar şi de participare la competiţii. Nu mai vorbim despre plata salariilor antrenorilor, că acest subiect este arhicunoscut şi, se pare, imposibil de soluţionat de autorităţi, de parcă ideea de CSM (Club Sportiv Municipal) este ceva unicat în România, „patentată” doar la Ploieşti.
Efectul problemelor financiare este vizibil în performanţele sportive ale clubului, dizolvarea echipei de baschet seniori, iminenta dispariţie a celei de handbal seniori dacă nu apar soluţii miraculoase, precum şi dezintegrarea formaţiei de handbal feminin, care promitea un sezon istoric pentru club şi oraş, fiind rezultatele care sar în ochiul iubitorului de sport din Ploieşti şi nu numai.
Iar ca argument pentru perspectiva frumoasă pe care echipa de handbal o avea, iată o situaţie a destinaţiilor alese de cei care visau la un podium naţional şi la o prezenţă în grupele Cupei EHF, în acest sezon: antrenorul croat Neven Hrupec nu a stat prea mult pe margine şi, de la începutul acestei luni, a preluat-o pe campioana Poloniei, MKS Selgros Lubin, formaţie care a participat în preliminariile Champions League şi, acum, este calificată în turul al III-lea al Cupei EHF; golghetera echipei, Marina Dmitrovic, joacă acum în Ungaria, la ocupanta locului 8 din prima ligă, Kisvardai KC, Dragica Tatalovic, Nicoleta Tudor şi Oana Apetrei sunt la Măgura Cisnădie, Elena Şerban la HCM Râmnicu Vâlcea, Andreea Chiricuţă şi Daciana Balaban-Curtean la Danubius Galaţi, Mihaela Tivadar la Corona Braşov, Aneta Pîrvuţ-Udriştioiu s-a întors la HC Dunărea Brăila, Ionela Dinu a ajuns la CSM Roman, iar Ramona Farcău şi Iryna Burtea-Shutska s-au implicat în noul proiect de la Dinamo Bucureşti! Au avut ceva căutare, nu-i aşa?!
Sporturile de echipă nu sunt singurele afectate de criza financiară din ultimele (multe) luni, pentru că, spre exemplu, secţia de judo a pierdut-o pe cea mai bună sportivă a României din anul 2015, vicecampioana mondială şi campioana europeana la judo Andreea Chiţu, care activa cu dublă legitimare CSA Steaua - CSM Ploieşti. Clubul nu i-a mai putut face o propunere concretă pentru continuarea colaborării, aşa că sportiva a rămas legitimată doar la clubul militar. Alţi sportivi importanţi ai secţiei de judo, cu rezultate notabile, precum, Horia Pană sau Denisa Ungureanu, au ales să plece de la CSM Ploieşti şi să semneze cu Dinamo Bucureşti.
Iar exemplele pot continua cu mulţi alţi sportivi din cadrul altor secţii, poate nu de aceeaşi anvergură, care au ales să plece tocmai din cauza problemelor financiare cu care clubul se confruntă de 6 luni de zile.
Oare, va răspunde cineva vreodată pentru situaţia în care s-a ajuns?

References: CSM 
 CSM 
 CSM 
 CSM 
 CSM 
 CSM